Voschod 2

Cieľ letu

Hlavným cieľom tohto letu bolo uskutočniť prvý výstup človeka do voľného kozmického priestoru.

Priebeh letu

Kozmická loď vážiaca 5 682 kg odštartovala z kozmodrómu Bajkonur v Kazachstane dňa 18. marca 1965 o 07:00:00 svetového času (UTC). Obaja kozmonauti zostali po celý čas (26 hodín) trvania letu v skafandroch. K druhému poklopu lode bola pripevnená nafukovacia prechodová kabína. Už pri druhom oblete Zeme sa Leonov s pomocou Beľajeva vystrojil pre výstup z lode a cez prechodovú komoru vystúpil priviazaný na 5 metrov dlhom lane mimo loď a „plával“ voľne priestorom. Tieto výstupy boli neskôr označené ako EVA (z anglického Extra-Vehicular Activity) a Leonov bol v ich histórii prvý. Pomocou lana a pohybov sa snažil svoj ​​let riadiť, sledovaný televíznou a filmovou kamerou. Po 12 minútach a 9 sekundách sa vrátil do kabíny. Podľa slov Leonova došlo k nafúknutiu skafandra do väčšej miery, ako sa predpokladalo, a preto sa nemohol vrátiť do kabíny, ako bolo v pláne nohami napred, ale hlavou napred. Aby sa mohol v prechodovej komore obrátiť, tak musel využiť všetku silu, čo mal. Bolo veľké šťastie, že Leonov mal veľmi dobrú fyzickú kondíciu. Inak by tento nikdy necvičený manéver nezvládol a do kabíny by sa nedostal. V tom prípade by musel Beľajev podľa nacvičeného scenára dehermetizovať celú loď a Leonova skúsiť vtiahnuť do kabíny. Pristáť bez Leonova by podľa Leonovových slov nikdy neskúsil. Leonov toto otočenie vymyslel a zvládol bez akejkoľvek konzultácie s Beľajevom či pozemným centrom. Podľa jeho slov nemal na toto čas, pretože sa blížil okamih, kedy kozmická loď vojde do zemského tieňa (cca 3 – 4 minúty). Pre zaujímavosť: Leonov sa musel v prechodovej komore otočiť (musel zabezpečiť dôkladné zatvorenie vonkajšieho uzáveru), čo v komore, ktorá je široká 120 cm, je s takmer neohybným skafandrom (dlhým 1,9 m, širokým 0,68 m) naozaj náročná úloha. Leonov vypotil 6 litrov potu. Tep mal 190 za minútu, ale dokázal to.
Problémy však nekončili, pri uzavretí vonkajšieho prielezu došlo ku zlému dosadnutiu poklopu a malou medzerou unikala vnútorná atmosféra. Systém podpory života na to reagoval zvýšeným vývinom kyslíka, takže hrozilo, že kozmonauti budú tak vysokou koncentráciou čistého kyslíka poškodení a zomrú rovnako ako Valentin Bondarenko pri výcviku. Nakoniec pomohla náhoda. Po siedmich hodinách boja so vzniknutou situáciou kozmounati v skafandroch zaspali. V spánku Leonov skafandrom posunul páku rozvodu kyslíka a tlak sa rýchlo ešte zvýšil. Týmto tlakom došlo k zatesneniu poklopu a životné podmienky sa v kozmickej lodi rýchlo vrátili do normálu.

Koniec letu

Počas 17. obletu Zeme mal automaticky začať riadený zostup. Kvôli poruche automatiky prevzal riadenie Beľajev a podarilo sa mu pristáť aj napriek veľkému preťaženiu o jeden obeh neskôr, 19. marca o 09:02:17 svetového času, do zasneženej tajgy 180 km severozápadne od mesta Perm v Rusku, čiže 2 000 km od plánovaného miesta pristátia. V mieste pristátia bolo -25 °C a po ramená snehu. Až večer kozmonautov našlo prvé pátracie lietadlo a zhodilo im teplé oblečenie, ktoré sa však zachytilo v korune stromu, pretože tu kvôli stromom pristáť nemohlo. Toto oblečenie teda nemohli kozmonauti použiť. Podľa spomienok Leonova sa vyzliekli donaha. Vyžmýkali spotené oblečenie a zase si ho obliekli. (Leonov mal po pristátí v skafandri po kolená potu). Nožmi odrezali pevné súčasti skafandra. Obalili sa kusmi izolačnej tkaniny z vnútorného obloženia Voschodu. Použili tiež kusy popruhov z pristávacieho padáku. Takto vybavení sa dokázali vo vonkajšom prostredí pohybovať a získať drevo na oheň, vďaka ktorému sa cez noc zahriali. Noc v mraze prečkali, ráno k nim na lyžiach prišiel záchranný oddiel, ktorý na mieste vybudoval malý zrub, v ktorom nad ohňom umiestnili veľkú nádobu, do ktorej si Leonov s Beľajevom vliezli a poriadne sa vykúpali. Až na tretí deň sa všetci na lyžiach vydali do 9 kilometrov vzdialeného stanovišťa k improvizovanej pristávacej ploche vrtuľníka. Aby tu vrtuľník mohol pristáť, bolo nutné vyrúbať väčšie množstvo stromov. Vrtuľník ich následne odviezol do mesta Perm.